Laguna Blankos nacionalinis parkas
Laguna Blankos nacionalinis parkas (isp. Parque Nacional Laguna Blanca) – saugoma gamtos teritorija Argentinoje, Neukeno provincijos centrinėje dalyje, į pietvakarius nuo Sapalos. Sudarytas 1984 m. ir užima 112,5 km² plotą. Parkas supa Laguna Blanca („baltoji lagūna“) lagūną. Anksčiau lagūnoje buvo sutinkama didžiausia žinoma endeminės Patagonijos varlės (Atelognathus patagonicus) populiacija, tačiau ją išnaikino introdukuotos plėšriosios žuvys; dabar pamažu rūšies populiaciją bandoma atgaivinti, jas veisiant izoliuotuose tvenkiniuose nacionalinio parko buferinėje zonoje. Būdingas kraštovaizdis – stepės, supamos kalvų ir įdubų. Saugoma vandens paukščių (ypač juodakaklių gulbių) populiacija. Šalia lagūnos yra Salamankos urvas, kuriame gyveno senosios indėnų gentys, vėliau – mapučiai. Išlikę piešiniai, įvairių daiktų liekanos.